BIBEL BATAK 125 TAON - | SUARA HKBP | Demokrasi, Kasih dan Toleransi\nBerandaOPINIBIBEL BATAK 125 TAON\nJala 125 taon ma bangso Batak gabe bangso Bibel (people of the Book) Jala hasandaran ni palumean na tu bangso Batak on Huria Kristen Batak Protestan (HKBP) do. Ra tu sipareon ni deba dongan songon na tarlalu lancang do statemen on begeon, alai unang lupa hita realitas sejarah na HKBP do hataridaan ni pangulaon ni Debata di Tano Batak, marhite angka naposo-Na Parbarita na Uli.\n3 Mei 2020 13:47 admin OPINI 1\nSuaraHKBP.com | Di taon 1894, sidung ma dirongkom Padan na Robi na sinalin ni PH Johansen tu hata Batak. Gabe singkop ma sude Bibel i dihatabatakhon. Ai Padan na Imbaru nunga dihatabatakhon (Toba) Ompu i Nommensen di taon 1878, marsurat Latin dohot marsurat Batak, jala tu hata Batak Angkola sidung disalin A Schreiber di taon 1879.\nJadi di taon 2019 gok ma 125 taon umur ni Bibel Batak. Nunga 125 taon hape bangso Batak naung gabe dohot panean di hata ni Debata. Ndang holan i tahe, 125 taon ma naung gabe palumean (custodian) ni hata ni Debata bangso Batak.\nDi taon 1994 na salpu i marjubileum parolopolopon hian ma hita nian marningot naung saabad Bibel Batak. Alai tingki i, ndang tarpadirgak simanjujung, ndang tarbahen marolopolop siala ni arsak bolon binahen ni hagunturon na masa di HKBP (palumean ni Bibel i) Haru pingkiran pe ndang laho tusi, ndang ‘tarhona’ marjubileum.\nTinaringotan do on di huria/ressort lokal tingki i, alai ndang adong respons. Ndang binoto manang na ditorushon do usul on tu tingkat distrik dohot tu Pusat. Alai huroha ndang sanga mamingkirhon i, apalagi patupahonsa.\nAlai apala na mambahen songgot roha, reaksi ni angka dongan ruas ni HKBP do, tingki tinaringotan on tu nasida (ndang ala ni hagunturon na masa di HKBP i) Reaksi ni manang na piga dongan targombar do sian hata ni sada sintua HKBP senior jala sarjana kawakan di bidangna, na mandok: “Ai so hujaha hami be Bibel i, Alkitab na ma hupangke hami!”\nSonggot roha ala mambal situtu do alus i, ai ndada substansi ni masalah pokok dikomentari. Alai sian alus on boi tarida, na hurang menghargai sejarah (sense of history) hurang manghangoluhon dohot manghamauliatehon parsahat ni Barita na Uli tu halak Batak.\nAi anggo ndang i, ra ndang tandaon ni dongan on Tuhan Jesus Sipalua jala ndang gabe sintua ibana. Na paduahon, adong gejala, huroha haluaon (keselamatan) i hurang terjamin do molo dais tu habatahon, jadi ingkon di hata Indonesia do martangiang asa sahat tangiang i, ingkon Alkitab do jahaon asa jumpung hatuaon (keselamatan).\nJadi ndang dijaha be Bibel, Alkitab na ma! Jadi, tabahen ma nian parningotan naung 125 taon bangso Batak mar-Bibel. Oktober on, di na marolop-olop hita (HKBP) marningot naung 158 taon HKBP, laos di si ma nian tapestahon parolop-olopon 125 taon Bibel Batak.\nParsahat ni Hata ni Debata tu Tano Batak\nHasisingkop ni Bibel i dipadas tu hata Batak do naung 125 taon. Ianggo hata ni Debata na sian Bibel i nunga 170 taon dung tarbege di Tano Batak jala di hata Batak. Ai boi do ra dohononta Richard Burton dohot Nathaniel Ward sian Baptist Mission Society of England do na parjolo patubegehon hata ni Debata di Tano Batak, i ma di taon 1824.\nJala hata ni Debata na dipatubegehon di si i ma; “Patik na Sampulu i, holong ni roha ni Debata di hita jolma na tarida di pangalehon-Na di Anak-Na Tuhan Jesus Kristus. Dipatorang do haheheon sogot, jala diigil do hamubaon ni roha.\nAlai ndang diantusi natorop jamitanasida i. Alai mamungka sogo ma roha ni angka raja dung dijamitahon ‘ingkon jolo metmet jala tardidi asa masuk tu harajaon ni Debata,’ ai ndang lomo rohanasida jolo metmet gabe paluaon. ‘\nMolo so paro hamoraon tu hami haroro ni tuan i, ndang pola tinggal di tongatonganami hamu, dumenggan ma mulak tuan i tu tanona’ ninna angka raja. Ndang olo hami paubahon adatnami, ai na denggan do adatnami, molo so parohon hamoraon nilangkahon ni tuan i, ndang loasonnami tinggal tuan i di hami on.’1\nMangihuthon barita, nunga mulai disalin Burton sabindu Musa I (Genesis) dohot saotik sian Evangelium ni si Johannes. Alai adong do tong na mandok naung satonga ne Bibel King James (Authorized Version, AV) dihatabatakhon ibana. Ndang binoto manang na gabe tu dia terjemahan i dibahen dung mulak nasida sian Tano Batak.\nDung i di taon 1859, haruar ma Buku I Musa (Genesis) dohot II Musa (Exodus), Evangelium ni si Johannes dohot si Lukas na hinatabatakhon ni HN van der Tuuk, jala di taon 1867, Evangelium na dua nari (Mateus dohot Markus) dohot Ulaon ni Apostel.\nSudena on dirongkom di surat Batak. Alai ala di Tano Bolanda do dirongkom angka Buku on, ra ndang godang i maredar di Tano Batak di mulana i. ndang binoto tangkas manang na sadihari dimulai ibana na manghatabatakhon i, manang na di tingki di Barus ibana manang dung mulak tu Tano Bolanda. Ndang binoto manang na adong do angka buku on dipeop HKBP manang na dapot di Perpustakaan Nasional di Jakarta.\nJadi sian taon 1824, secara verbal nunga mulai tarbege hata ni Debata di Tano Batak, songon sinondang na metmet situtu, na alangalang tarida songon hirdop ni lampulampu. Alai lam marbalga ma sinondang ni Hata ni Debata dung ro van Asselt dohot angka donganna tu Angkola.\nLam tu tiurna ma muse sinondang i dung sahat Nommensen dohot angka donganna tu Pusok ni Tano Batak. Lam nalnal ma muse sinondang ni Hata ni Debata i dung sidung dipadas Nommensen Padan na Imbaru tu hata Batak Toba di taon 1878, Schreiber padashon tu hata Batak Angkola di taon 1879.\nDung i gok ma sinondang i ni hata ni Debata di Tano Batak dung singkop dihatabatakhon P.H. Johansen, Padan na Robi i, di taon 1894. Jala sian asi ni roha ni Tuhan Debata, sinondang ni Barita na Uli i sai torus ma marsinondang di Tano Batak, na so tupa mintop ro di saleleng ni lelengna.\nSihalashonon jala sihamauliatehononhon do na boi Bibel i disalin tu Hata Batak tanpa mangalami angka hambatan, molo taingot do beha maolna angka bangso na asing manalin Bibel i na jolo tu hatanasida be.\nRa hea do tabege beha maolna perjuangan ni halak Jerman laho manalin Bibel tu hatanasida. Songon i muse molo tajaha perjuangan ni halak Inggeris laho manalin Bibel i tu hata Inggeris pola sahat tu pangaleleon dohot na sumeahon hosa.\nSian sihol ni rohanasida asa boi donganna sabangso manjaha hata ni Debata di hatanasida sandiri, songon John Wycliffe, Tindale dohot Coverdale. Adong do sian nasida pola sahat tu na sumeahon hosa. Jala hira sude terjemahan andorang so Bibel King James (Authorized Version) di daratan Eropa do dirongkom jala diselunduphon tu Inggeris. Di hita ndang adong na songon i. On ma sada sihamauliatehononta.\nNa paduahon molo tajaha do angka dokumen taringo tu pangulaon ni Ompu i Dr Nommensen dohot Pdt. P.H. Johansen, tarida do disi na mansai sibuk situtu do nasida ganup ari sian sogot manogot sahat tu robot borngin.\nLumobi P.H. Johansen, tamba ni ulaonna na mansai godang jala borat, huhut do ibana marniae ala ni sahit na posa dohot angka arsak ni roha bolon na songgop tu ibana, mabalu dohot tilahaon boru namarbaju. Hape disangahon jala dironggoshon do manalin Bibel i. Ndang binoto tangkas manang na marsurat tangan do dibahen manalin manang na adong mesin tik.\nTung tua bolon ma tahe halak on di bangso Batak, na manghapadothon ulaon i nang pe songon i ronsot jala borat ni ulaonnasida na asing, gabe boi hita halak Batak manjaha Hata ni Debata di hatanta sandiri jala gabe dohot hita panean jala palumean ni Hata ni Debata na mangolu i.\nTarombo ni Bibel\nNdang tangkas binoto manang na sian manuskrip dia do dihatabatakhon Padan na Imbaru dohot Padan na Robi i na gabe Bibel Batak i. Jadi ndang binoto tangkas manang sian hata dia do Bibelta i disalin. Sian hata aslina do, hata Heber dohot hata Gorik, manang sian hata Jerman manang Inggeris.\nAlai Ward manalin sian Bibel King James, jala van der Tuuk disura roha manalin sian hata Bolanda. Ra Nommensen dohot Johansen manalin sian Bibel Jerman. Ndang tangkas muse binoto manang na dipangke nasida, lumobi Nommensen, do sude terjemahan naung adong hian.\nDisura roha dipake do i, i do ra alana umbahen boi humatop sidung dipadas Padan na Imbaru i. Alai na tangkas tarida, marasing do manuskrip ni Bibel Batak sian manuskrip ni Alkitab bahasa Indonesia. Hira jumonok do Bibel Batak to Bibel King James, manang disura roha rap marharoroan sian sada dangka ni tarombo ni Bibel do, lumobi Padan na Robi.\nAlai tong do sungkunsungkun roha, hira marasing do tong manuskrip ni Padan Narobi sian Padan na Imbaru. Ala ni perbedaan ni Bibel dohot Alkitab i, gabe jotjot do tarjadi sungkunsungkun di angka PHD (Patanakhon Hata ni Debata), sermon manang di parguruan katekisasi dohot kegiatan na asing.\nAla ndang rap sidung dipadas Padan na Imbaru dohot Padan na Robi, gabe ndang sada buku Bibel i di mulana i, alai dua buku, i ma Buku Padan na Robi dohot Buku Padan na Imbaru. Di mulana i Testamen na Imbaru do digoari Padan na Imbaru i. gabe adong hasomalan na jolo na manggoari buku Padan na Imbaru i Testamen jala Padan na Robi i Bibel.\nJadi molo adong usouso: “Adong do Bibelmuna?” Padan na Robi do maksudna disi. Jumotjot on masa na jolo molo dung mandapothon Pesta Parningotan Ari Hatutubu ni Tuhan Jesus, dung dijalo angka dakdanak ayat sipajojoronna. Ai antar langka do na jolo Bibel (Padan na Robi) di hutahuta.\nMolo marningot hita di taon on, naung 125 taon dipalumehon Debata hata-Na tu bangso Batak, tontu ro ma sungkunsungkun:\n1. Nunga olat ni dia peran ni Bibel i di ngolu ni halak Batak. Adong do dapot hataridaan ni naung 125 taon halak Batak gabe bangso parbibel? Adong do hataridaan ni i di ngolu kultural ni halak Batak dung gabe panean di Hata ni Debata?\n2. Jala songon palumean ni Baritga na Uli, beha do tabahen i?\nPatut do mangulon hita mangaranap dompak pudi laos huhut mambahen refleksi manang introspeksi, nunga sadia bagas Hata ni Debata na di Bibel i mewarnai budaya ni Bangso Batak di bagasan na 125 taon on.\nNunga olat ni dia bagas ni Hata ni Debata manorusi ateate ni angka natorasta na jolo dohot hita nuaeng on? Adong do peran ni Hata ni Debata mempengaruhi angka harapanta dohot sintasintanta? Nunga tarida hapataran ni panghangoluhon ni Hata ni Debata di parulanta siapari dohot mengendalikan angka tindakanta? Adong do hataridaan ni nilai Bibel di budayanta? Molo tapangke definisi ni budaya sebagai obyektivasi ni nilai-nilai luhur na adong (mangolu) di masyarakat, beha adong do dapot obyektivasi ni angka nilai na sian Bibel di budaya ni masyarakat Batak nuaeng on? Manang dohot pandohan na asing, nunga olat ni dia Bibel i manirai budaya Batak.\nMaol do on alusan ala hurang do di hita kriteria na gabe songon acuan ni penilaian. Tumangkas on nian tarida di angka sastra na berkembang di bangso i do. Disi do boi tarida angka pandohan (idiom, ungkapan) na sian Bibel i gabe dipake di ngolu siapari di masyarakat.\nLaos sian angka sastra i do boi tarida manang na niilhaman ni Bibel do angka panurat i manang ndang. Sayangna, ndang berkembang satra Batak na saratus taon on. Hampir ndang adong angka turiturian manang buku roman ni Batak na 125 taon on.\nJadi ndang boi hita menilai sian satra Batak. Senilukis manang senipahat pe ndang berkembang, jadi bidang on pe ndang adong boi tapake songon acuan. Lukisan na hea niida berupa jiplakan manang maniru lukisan sian Eropa do. Ndang adong dope hea niida lukisan khas Batak manggombarhon peristiwa manang pribadi na adong di Bibel.\nSada nari na boi pangkeonta songon acuan i ma panghataion ariari. Adong do manang na piga ungkapan sian Bibel naung gabe memasyarakat di panghataion siapari di tongatonga ni masyarakat Batak, i ma songon: “Ah, si Tomas do ho!”, “E, Judas!”, “si Lansarus”, “ondeng”, “hadio na rara”, “manna.”\nAlai ndang apala godang dope naung gabe bagian ni hata siapari, molo binandinghon tu bangso na asing. Di hata Inggeris, umpamana, dao dope gumodang naung bagian ni hata siapari na di hita ndang apala memasyarakat dope songon angka ungkapan: “Money is the root of all evil” (ai urat ni hajahaton do roha na holongan tu hepeng); “Am I my brother’s keeper?” (Ai ahu siparorot anggingki?”) “Pride before before a fall” (Matua ginjang ni roha do patujolo ni hajempolon) Man does not live on bread alone” (Ndang holan sagusagu hangoluan ni jolma); ”the house of Rimmon” (kompromi Rimmon) “the Damascus Road” (dalan tu Damaskus); Gareja Mateus 5:10 (julukan Gereja Rusia na ‘marsomba’ dohot tunduk tu Pamarenta Soviet) dohot lan dope na asing. Alai di angka na mandok hata di angka acara adat songon di unjuk, na monding, mamasuki jabu dohot na asing, nunga hira sude marondolan tu isi ni Bibel jala nunga lam tu godangna na mangutip angka ayat sian Bibel.\nEtika dohot Etos\nAsing sian angka hataridaan na konkrit, penilaian na ummaol bahenon i ma pengaruh nilai-nilai Bibel di etika Batak. Mansai hirim do nian roha angka Bataici (Pemerhati budaya Batak) di tongatonganta mambahen pengamatan na serius taringot tuson. Mangolu do etika Kristen di tongatonga ni bangso Batak? Angka pandita na mambuat kursus S2 manang S3, naeng ma nian adong mamillit subyek on bahen skripsi manang tesisna.\nNa jolo i andorang so ro Hakristenon mansai ketat do etika Habatahon, tergolong bersifat puritanistik, lumobi ma etika seksual.2 Dung 125 taon marbibel, boi do dohononta naung diperkaya etika na bersifat teonomik (marondolan tu Patik ni Debata) kode etik ni halak Batak?\nSongon i muse etos kerja ni halak Batak, nunga boi dohononta naung bersifat kristiani manang tong dope sarombang dohot etos kerja ni angka na so mananda Tuhan Jesus dope? Manang dohot pandohan na asing, adong do terbentuk suatu karakter (na positif) na khas di halak Batak paboa naung gabe panean di Hata ni Debata?3\nTamba ni fungsi ni Bibel songon ojahan ni hakristenon, ternyata gabe sada buku sastra Batak na uli do Bibel Batak i. Ternyata boi do Bibel i diterjemahkan tu hata Batak hampir 100%. Ai mansai otik do hata sileban dipangke di Bibel i ala ndang adong padananna di hata Batak, isara ni soldadu, harpa.\nJadi cukup kaya do hata Batak i. Ala ndang godang kepustakaan ni hata Batak, jadi nunga gabe songon ‘museum’ ni hata Batak Bibel Batak i. Jadi tamba ni panandaon na sintong di Debata na sintong i, huhut do Bibel Batak i berfungsi melestarkan hata Batak.\nNa paduahon, gabe sada buku sastra na uli situtu do Bibel Batak i. Ai nang pe terjemahan i sian hata sileban jala marharoroan sian Timur Tengah, alai tercipta do godang angka ungkapan-ungkapan hata Batak na uli situtu na bernilai sastra na timbo, na boi mambahen bergetar tali ni pusu-pusu. Jadi tamba ni na memperkaya sastra Batak Bibel i huhut do gabe sada buku sastra Batak na uli.\nPamangkeon ni Bibel\nBoi do dohonon na Bibel do na gumodang dijaha jolma di portibi on jala nunga disalin singkop manang sabagian, tu sekitar 1000 parhataan. Alai adong mandok Bibel ma sada buku na mansai maol antusan jala na mansai mura situtu sala antusan (one of the least understood and the most misunderstood of books) 4 Ndang apala tangkas binoto manang na tongtong do hita mengacu tu Bibel di tingki naeng mambahen keputusan di ngolunta siapari, manang di tingki naeng mambahen penilaian.\nAlai adong do tendensi di hajolmaon (ndang holan di halak Batak) na mangalului pamintoran ni pendirianna manang pemahamanna sian Bibel. Jadi adong do di hita tendensi mamangke–manang sala mamangke–Bibel laho mangkonfirmasi hasintongan ni sada-sada pandapot manang anutan.\nDapot angka na anti marisap do sian Bibel na sala (dosa) marisap. Alai angka parisap pe dapotsa do sian Bibel na mandok na so sala marisap. Songon i nang mangan/anti sangsang. Angka na anti dohot pro-porang (merpati vs rajawali), tunduk manang mamberontak tu panggomgomi na otoriter, manginum minuman keras, manampin lotere, kebebasan manang pengayoman paternalistik, ibadah formal (‘tenang’) manang ibadah ‘ramai’, sude mangalului hapintoranna be sian Bibel laho mempertahankan anutan manang pendirianna be.\nDi Indonesia on nuaeng pamintorion i mamangke hata alkitabiah. Molo dung didok na alkitabiah do pendirianna i, ndang tardok be manang aha. Nang pe na menentang tong do mangklaim na alkitabiah do dasar ni argumentasina.\nPangantusion ni Katolik taringot tu Huria (ekklesia) marondolan tu Bibel do. Suang songon i do Protestan. Alai laos songon i do tong Pentakosta, Quaker, Adventists dohot angka na asing. Jala godang do mameop Bibel di jabuna be, alai godang do ndang hea dijama parjabu i gabe marhapal orbuk di lampakna i. Khusus tu halak Batak Kristen, godang Bibel i dipamasuk tu batang ni na mate (asa di tanoman i pe huroha jahaonna Bibel i. (bersambung)\n(Penulis: Ir. Mika Panusunan Lumban Tobing)\nIr Mika Panusunan Lumban Tobing\nBasagok Siagian berkata:\n31 Juli 2020 21:56 pukul 21:56\nHoras ma Amang\nmansai las do roha manjaha pangguritan ni Amang on, jala adong do nian panghirimonniba bolas manjaha Bibel na marsurat Batak i, manungkun ma jo iba Amang, adong do na boi diunduh Bibel Surat Batak on ?


Gabe Aleale ni Debata Salelenglelengna!\nJAHA DIBAGASAN HATA Abkhaz Afrikans Albania Amhara Arab Armenia Bahasa Isyarat Mozambik Bahasa Isyarat Panama Bahasa Isyarat Paraguay Bahasa Isyarat Peru Bahasa Isyarat Selandia Baru Bahasa Isyarat Spanyol Baoule Bassa (Liberia) Batak (Karo) Batak (Simalungun) Batak (Toba) Bikol Bolanda Cebuano Cheska Chitonga Cina Mandarin (Disederhanakan) Cina Mandarin (Tradisional) Dansk Douala Efik Esti Fiji Futuna (Timur) Ga Georgia Greenland Guarani Hata ni na Ngungu di Austria Hata ni na Ngungu di Kosta Rika Hata ni na ngungu di Bolanda Hata ni na ngungu di Cheska Hata ni na ngungu di Ekuador Hata ni na ngungu di Ghana Hata ni na ngungu di Guatemala Hata ni na ngungu di Indonesia Hata ni na ngungu di Japang Hata ni na ngungu di Junani Hata ni na ngungu di Kuba Hata ni na ngungu di Magyar Hata ni na ngungu di Meksiko Hata ni na ngungu di pilipina Hata ni na ngungu di suomi Hausa Heber Hiligaynon Hmong (White) Indonesia Inggris Italia Japang Kinyarwanda Korea Kreol Haiti Kreol Mauritius Kreol Seychelles Krio Kroat Kwanyama Lhukonzo Lituavi Luganda Luo Magyar Malagasi Mapudungun Mare Mbunda Mizo Nahuatl (Guerrero) Ndebele (Zimbabwe) Nias Niue Norsk Nzema Oromo Polski Portugis Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romani (Junani Selatan) Romani (Junani Utara) Rumania Rusia Rutoro Sarnami Serb Setswana Shona Sidama Sinhala Slovak Sloven Spanyol Suomi Swensk Tahiti Thai Tigrinya Tonga Totonac Tsonga Turkmen Tuvalu Twi Tzotzil Ukraina Urdu Urhobo Uzbek Uzbek (Romawi) Wallis Wayuunaiki Wolaita Xhosa Yoruba Yunani Zapotec (Lachiguiri) Zulu\nPorlu do marsitutu asa boi maraleale; jala porlu do marsitutu asa sai hot paralealeon. Pasupasuon ni Debata do hamu molo marsitutu jala sai hot paralealeonmu tu Ibana. Jesus mandok tu angka halak na porsea tu ibana: ”Paluaon ni hasintongan i ma hamu.” (Johannes 8:32, Bibel Siganup Ari) Aha do lapatanna?\nHamu boi manghilala haluaon saonari. Hamu boi malua sian ajaran na so sintong dohot gabus naung disarhon Sibolis. Hamu boi malua sian ngolu na so marpangkirimon na pabiarbiarhon marjuta halak na so mananda Jahowa. (Rom 8:22) Angka aleale ni Debata boi malua sian ”biar ni roha managam hamatean.”—Heber 2:14, 15.\nHamu boi manghilala haluaon di tano na imbaru. Mansai las rohamu boi mandapot haluaon na laho dihilala di ari na naeng ro! Di Paradeiso, ndang masa be porang, sahit, dohot hajahaton. Dipalua do sian hapogoson dohot haraparon. Ndang adong be na matua dohot halak na mate. Dipalua sian biar, pangarupaon, dohot hahosomon. Bibel mandok molo Debata: ”Dibungka Ho do tanganMu pasombu lomo ni roha ni nasa na mangolu.”—Psalmen 145:16.\nAngka aleale ni Debata laho mangolu salelenglelengna. Ngolu salelenglelengna i ma basabasa na umarga na laho lehonon ni Debata tu saluhut halak na marsitutu gabe alealeNa. (Rom 6:23) Rimangi ma aha do lapatan ni hangoluan na so ra suda di hamu!\nGodang ma tingki mu laho mangulahon marragam ulaon. Ra, lomo do rohamu naeng mamboto songon dia mamangke angka alat musik. Manang, marsiajar manggambar manang gabe partungkang. Ra, lomo do rohamu marsiajar taringot angka binatang dohot suansuanan. Manang, ra lomo rohamu mardalani jala mangaliati angka luat dohot pajumpang tu angka halak na asing. Molo mangolu salelenglelengna hamu boi ma tangkas hilalaonmu on sude!\nGodang ma tingki mu laho maraleale tu angka jolma. Mangolu salelenglelengna mambahen hamu boi mananda godang halak naung aleale ni Debata. Botoonmu ma ragam na boi ulahonon ni nasida dohot angka parange na denggan, jala boi ma nasida gabe alealemu. Hamu manghaholongi nasida jala nasida pe manghaholongi hamu. (1 Korint 13:8) Boi mangolu salelenglelengna, mambahen godang tingkimu gabe aleale ni ganup halak di tano on! Na rumingkot sian i sude, paralealeonmu tu Jahowa lam gomos sian taon tu taon! Anggiat ma hamu gabe aleale ni Debata salelenglelengna!\nHata ni Debata manjujui halak Karisten asa marsiapoan. Lului ma aha do labana marsaor dohot dongan sahaporseaon?


Adong do Labana Marsiajar Bibel?\nJAHA DIBAGASAN HATA Abbei Abkhaz Abui Adhola Afrikans Albania Alur Arab Armenia Assamese Attié Aymara Azerbaijani Azerbaijani (Sirilik) Bahasa Isyarat Paraguay Bahasa Isyarat Peru Bahasa Isyarat Polski Bahasa Isyarat Quebec Bahasa Isyarat Rusia Bahasa Isyarat Venezuela Bahasa Isyarat Zimbabwe Bambara Baoule Bashkir Basque Bassa (Kamerun) Batak (Karo) Batak (Simalungun) Batak (Toba) Bengali Biak Bikol Bislama Bolanda Boulou Bulgar Cakchikuel Cebuano Cheska Chichewa Chin (Hakha) Chitonga Chitonga (Zimbabwe) Chitumbuka Chiyao Chokwe Chol Chopi Chuuk Chuvash Cibemba Cina Mandarin (Disederhanakan) Cina Mandarin (Tradisional) Cinamwanga Cinyanja Citonga (Malawi) Damara Dangme Dansk Dayak Ngaju Digor Drehu Edo Efik Esti Ewe Faroese Farsi Fiji Fon Ga Galicia Garifuna Georgia Gokana Guarani Gujarati Gun Guéré Hata ni na Ngungu di Amerika Hata ni na Ngungu di Argentina Hata ni na Ngungu di Australia Hata ni na Ngungu di Bolivia Hata ni na Ngungu di Cile Hata ni na Ngungu di Inggris Hata ni na Ngungu di Kolombia Hata ni na ngungu di Ekuador Hata ni na ngungu di Italia Hata ni na ngungu di Japang Hata ni na ngungu di Korea Hata ni na ngungu di Magyar Hata ni na ngungu di Meksiko Hata ni na ngungu di suomi Hausa Heber Herero Hiligaynon Hindi Hiri Motu Hmong (White) Iban Ibanag Ibinda Igbo Iloko Indonesia Inggris Irlandia Isoko Italia Japang Jawa Jerman Jula Kabuverdianu Kabyle Kachin Kannada Karen (S'gaw) Katalan Kazak Kekchi Khana Khmer Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kisi Kisonge Kongo Konkani (Romawi) Korea Kosrae Kreol Guinea Bissau Kreol Haiti Kreol Mauritius Kreol Seychelles Krio Kriol Belize Kroat Kwangali Kwanyama Lamba Latvi Lenje Lhukonzo Lingala Lituavi Lomwe Luganda Lunda Luo Magyar Makau Makedonia Malagasi Malayalam Malta Mam Mambwe-Lungu Mapudungun Marati Marshall Maya Mazatec (Huautla) Melayu Mixe Mizo Mongol Myanmar Nahuatl (Guerrero) Nahuatl (Huasteca) Nahuatl (Tengah) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Norsk Nyaneka Nyungwe Nzema Okpe Oromo Ossetia Otetela Otomi (Rura Mezquital) Palau Pangasinan Papiamento (Aruba) Papiamento (Curaçao) Pijin (Kamerun) Pijin Nigeria Pijin Pulopulo Solomon Polski Ponape Portugis Portugis (Portugal) Prancis Punjabi Punjabi (Shahmukhi) Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Romani (Junani Selatan) Romani (Makedonia) Romani (Makedonia) Cyrillic Rotuman Rumania Rundi Runyankore Rusia Rutoro Samoa Sangir Sango Sena Sepedi Serb Serb (Romawi) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Sunda Suomi Swahili Swahili (Kongo) Swati Swensk Tagalog Tahiti Tajik Tamil Tandroy Tarascan Tatar Telugu Tetun Dili Thai Tiv Tlapanec Tojolabal Tonga Toraja Totonac Tshiluba Tshwa Tsonga Turki Turkmen Tuvalu Twi Tzeltal Tzotzil Uighur (Sirilik) Ukraina Umbundu Urdu Urhobo Uruund Uzbek Valencia Venda Vezo Vietnam Wallis Waray-Waray Wayuunaiki Welsh Wolaita Xhosa Yacouba Yoruba Yunani Zande Zapotec (Isthmus) Zapotec (Lachiguiri) Zulu\nDipaboa di Bibel, ”Nasa Surat i, sinihathon ni Debata.” (2 Timoteus 3:16) Molo tutu do on, dapotmu ma tudutudu na sian Bibel.\nRimangi ma situasi on: Laho ma si David mamboan motor tu inganan na so hea dope didalani ibana. Angka tanda di dalan, patuduhon molo ibana ndang di inganan na laho tinujuna. Diboto ma naung lilu ibana. Ra, sala mambuat dalan.\nMolo hamu gabe si David, aha do na laho ulahononmu?\nAdong do pigapiga sipillitonmu:\nMamangke peta manang GPS.\nTorus mamboan motor, atik boha dapotmu inganan na tinujumuna.\nSasintongna, ndang marlapatan bagian C.\nDumenggan do bagian B sian na parjolo. Alana, molo tapangke peta manang GPS, diurupi ma hita mamboto pardalanan.\nSongon peta manang GPS, Bibel pe boi mangurupi hamu!\nBuku naung tarsar di liat portibi on, boi\nmanogunogu hamu di parngoluon\nmangurupi hamu mananda dirimu jala asa lam denggan marparange\npatuduhon tu hamu songon dia parngoluon na dumenggan\nALUS NA RINGKOT TU PARNGOLUON\nDisi boi hita mangkatai, jotjot do tasungkun.\nBoasa balau langit i?\nSian dia do haroro ni angka bintang?\nDung i, tasungkun ma taringot angka na masa di portibi on.\nBoasa adong hajahaton?\nBoasa ma mate jolma?\nSongon dia do molo alusna nunga adong sian najolo di Bibel?\nGodang halak mandok, Bibel i holan turiturian. Bibel i buku naung leleng, jala mansai maol antusan. Alai, Bibel i do na sala, manang pandapot ni halak taringot tu Bibel i? Halak i do na so mangantusi?\nDirimpu angka halak, Bibel mangajarhon Debata na mangarajai portibi on. Tutu do songon i? Portibi on nunga sursar! Godang hasusaan dohot sitaonon, sahit dohot hamatean, hapogoson dohot mara. Tutu do Debata parholong na mambahen on sude?\nLomo do rohamu mamboto alusna? Ra, tarsonggot do hamu tingki mamboto alus ni Bibel taringot ise na mangarajai portibi on!\nRa, nunga diboto hamu molo angka poda na dibahen di brosur on, dibuat sian Bibel. Porsea do Sitindangi Ni Jahowa molo Bibel i boi dihaporseai jala mangalehon tudutudu di parngoluon. Alana, Bibel i ”sinihathon ni Debata do; jala hasea mamodai, maminsang, pauliulihon”. (2 Timoteus 3:16, 17) Tontu, olo do hamu manjalo jala manulingkiti buku na hombar dope tu parngoluonta saonari!\nTonton ma video Boasa Ringkot Marsiajar Bibel? di www.jw.org/bbc.\nBoasa Marsiajar Bibel?\nHea do didok hamu, ’Ndang adong tingki’, manang ’Annon sai ro hamu’?\nSongon dia do Parsiajaran Bibel na Diulahon Hami?\nDi liat portibi on, tarbarita do Sitindangi Ni Jahowa sian ulaon parsiajaran Bibel na so margarar na dipatuduhon nasida. Tonton ma songon dia do parsiajaran i.\nDi Dia do Hita Boi Mandapot Alus ni Sungkunsungkun na Ringkot di Parngoluon?


Cara Maradophon Hasalaan dohot Pasidingkon Hasalaan\nJAHA DIBAGASAN HATA Adhola Afrikans Albania Amhara Arab Armenia Aukan Aymara Azerbaijani Azerbaijani (Sirilik) Baoule Bashkir Batak (Karo) Batak (Toba) Biak Bikol Bislama Bulgar Cebuano Cheska Chichewa Chitonga Chitumbuka Chiyao Chokwe Chol Chuvash Cibemba Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Dansk Digor Drehu Efik Esti Ewe Farsi Fiji Fon Ga Garifuna Georgia Guarani Gun Hausa Heber Hiligaynon Hindi Ibanag Igbo Iloko Indonesia Inggris Islan Isoko Italia Japang Jawa Jerman Kabiye Katalan Kazak Khmer Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisonge Kongo Korea Kreol Haiti Kreol Mauritius Kreol Seychelles Kroat Kurdi Kurmanji (Sirilik) Kurdis Kurmanji (Kaukasus) Kwangali Kwanyama Latvi Lhukonzo Lingala Lituavi Luganda Lunda Luo Luvale Magyar Makedonia Malagasi Malayalam Malta Mam Mambwe-Lungu Mapudungun Marati Maya Mazatec (Huautla) Mbunda Melayu Mongol Myanmar Nahuatl (Guerrero) Nahuatl (Huasteca) Nahuatl (Puebla Utara) Ndebele Ndebele (Zimbabwe) Ndonga Nepali Ngangela Nias Niue Norsk Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Pijin Pulopulo Solomon Polski Ponape Portugis Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rumania Rundi Runyankore Rusia Samoa Sango Saramaccan Sepedi Serb Serb (Romawi) Sesotho (Afrika Selatan) Sesotho (Lesotho) Setswana Shona Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swensk Tagalog Tahiti Tamil Tatar Telugu Tetun Dili Thai Tigrinya Tiv Tojolabal Tok Pisin Tonga Tsonga Turki Twi Tzeltal Tzotzil Ukraina Umbundu Urhobo Uruund Venda Vietnam Wallis Waray-Waray Wayuunaiki Welsh Xhosa Yoruba Yunani Zande Zulu\nLas do roha ni si Anton dohot si Margaret * ala ro boruna, helana, dohot dua pahompuna. Sahalak pangalompa na jago do si Margaret. Andorang so mulak boruna i, dilompa si Margaret ma makaroni dohot keju, ala lomo hian do roha ni pahompuna mangallang i.\nDung sae dilompa, diboan si Margaret ma i tu meja jala naeng mangan nama nasida. Tingki dibungka ibana tutup ni panci i, tarsonggot ma ibana. Lupa ibana pamasukkon makaroni tu lompalompana i. Gabe holan keju ma na adong di panci i. *\nHea do hita sude mangulahon na sala. Ra, tadok hatanta so jolo tapingkiri, taulahon ulaon na maralo tu roha ni sasahalak, manang muramura hita lupa. Boasa hita boi mangulahon na sala? Songon dia do hita maradophon i? Boi do i tapasiding? Asa boi taalusi sungkunsungkun i, ingkon taboto do cara na denggan maradophon hasalaan.\nNA DIDOK DEBATA TARINGOT HASALAAN\nLas do rohanta mandapot pujian tingki taulahon na denggan. Alai molo sala hita, olo do hita martanggungjawab? Ingkon serep do rohanta asa boi mangulahon i.\nMolo holan dirinta do na tapingkiri, tontu gabe masidalian do hita jala ndang olo mangangku sala. Molo taulahon songon i, marjea do hita. Boi do gabe ndang marnasae parsoalan i, jala gabe halak na asing na disalahon. Nang pe boi hita malua sian pangkorhon ni hasalaanta saonari, taingot ma ”ganup hita on, alusanta do Debata taringot tu dirinta be”.—Rom 14:12.\nSintong do cara ni Debata maradophon hasalaan. Di buku Psalmen, didok do Debata i ”parasi roha jala pardengganbasa”; jala ”ndang tongtong Ibana manorui, jala ndang gotos rohana saleleng ni lelengna”. Diboto Ibana mardosa dope hita, adong hagaleonta, jala ”diingot do orbuk hita”.—Psalmen 103:8, 9, 14.\nAsing ni i, dos songon ama parasi roha do Debata. Lomo rohaNa asa tatiru caraNa maradophon hasalaan. (Psalmen 130:3) Marhite Bibel, diurupi Debata do hita asa denggan maradophon hasalaanta dohot hasalaan ni na asing.\nTINGKI MANGULAHON HASALAAN\nSomalna, molo sasahalak mambahen hasalaan, marsitutu do ibana asa gabe halak na asing na disalahon. Manang, ndang olo ibana mangangkui hasalaanna. Molo dibahen hamu hansit roha ni sasahalak, pintor mangangku sala ma jala tongtong mardongan tu ibana. Hea do hasalaan na dibahen hamu mambahen ndang tabo pangkilalaanmu dohot pangkilalaan ni na asing? Unang pintor jut rohanta mangida dirinta manang gabe tasalahon halak na asing. Molo marsidalian hita, on boi mambahen maol pasaehon parsoalan. Marsitutu ma padengganhon situasina jala manat ma hita asa unang mangulahon hasalaan na sarupa.\nMolo adong sasahalak na mangulahon hasalaan, mura do hita patuduhon na so lomo rohanta mangida ibana. Taihuthon ma poda ni Jesus na mandok, ”Saluhut na pinangido ni rohamu, sibahenon ni halak tu hamu, i ma bahen hamu tu nasida.” (Mateus 7:12) Molo taulahon hasalaan, tontu hirim do rohanta asa disalpuhon hasalaanta i jala mandapot asi ni roha. Antong, olo do hita marasi ni roha tu halak na mangulahon hasalaan?—Epesus 4:32.\nANGKA PODA NA RINGKOT TAINGOT\nSada kamus mandok, sasahalak gabe mangulahon hasalaan ala ”hurang pangantusionna, sala mangantusi, jala ndang diboto aha na masa na sasintongna”. Taangkui ma, sipata songon i do hita. Alai molo tarimangi angka poda na disurat di Bibel, diurupi ma hita asa unang mangulahon hasalaan.\nUmpamana, didok di Poda 18:13, ”Manang ise na mangulak hata, so jolo sahat ditangihon, otona do i, jala parohon haurahon.” Molo denggan tatangihon hatorangan ni sasahalak jala denggan tapingkirhon alusta, boi ma tapasiding hata na pahansithon roha manang na mambahen jut roha. Molo denggan tatangihon, boi ma taantusi situasina, jala diurupi ma hita asa unang mangulahon hasalaan.\nAdong muse poda na mandok, ”Molo tarbahen, intap na tarpatupa hamu, tiop hamu ma dame maradophon halak saluhutna!” (Rom 12:18) Marsitutu ma asa tongtong mardame jala marsada. Patudu ma pangargaion tu halak na asing. Puji ma nasida jala patogu ma roha ni nasida. Molo taulahon songon i, ndang sai tapaingotingot be hata manang ulaon ni sasahalak na pahansithon roha. Gabe mura ma sae parsoalan i.\nManat ma asa unang taulahon muse hasalaan na hea taulahon. Unang ma marsidalian, alai bahen ma situasi on mangurupi hamu patuduhon angka parange na denggan. Ra, gabe boi ma dipatudu hamu hasabaron, haburjuon, pangarajaion diri, halambohon, hadameon, dohot holong ni roha. (Galatia 5:22, 23) Marlawak ma asa tabo pangkilalaan. Asa diboto hamu aha na boi ulahononmu tu joloan ni ari, unang ma mangkaringkothon diri.\nMolo sintong pangantusionta taringot tu hasalaan, boi ma denggan caranta maradophon i. Boi ma dame rohanta jala tongtong denggan paralealeonta tu na asing. Molo ndang taulahon hasalaan na sarupa, lam marbisuk ma hita jala las roha ni halak mangida hita. Ndang marmetmet ni roha be hita jala marsitutu asa boi muba. Molo sapangkilalaan hita tu na asing, boi ma hita tongtong jonok tu nasida. Nasida pe marsitutu do asa unang mangulahon hasalaan. Na rumingkot, tatiru ma holong ni Debata jala rade manalpuhon hasalaan.—Kolosse 3:13.\nMolo taingot nangkin, gabe muruk do keluarga ni si Margaret alani hasalaanna i? Ndang songon i. Gabe mengkel do nasida, tarlumobi si Margaret, jala tongtong do nasida mangan nang pe ndang adong makaroni i. On ma pengalaman ni nasida na so tarhalupahon. Dung martaontaon, marhasohotan ma pahompuna i jala dicaritahon ma taringot i tu ianakhon ni nasida.\n^ par. 3 Makaroni dohot keju na dilompa i dibahen sian pasta makaroni na disiram dohot saus keju.


Batu Mamak: 11 Trinitatis\nSERMON JAMITA TU MINGGU 11 DUNG TRINITATIS, 15 AGUSTUS 2010\nSaleleng di jolona, dirajumi jala diperlakukan si Laban do si Jakob songon anak gajianna, ndang songon hela manang anggota ni keluargana. Diparhatopot ibana do na tarpasupasu do ibana ala ni si Jakob i, tamba do sinamotna jala lam mamora ibana. Alai ndang gabe mauliate rohana ala ni i, ala simata hepeng ibana sai naeng do angkalanna helana i, sai naeng doboonna upana. Ndang lomo rohana morot helana i sian lambungna asa gabe sada ruma tangga na mandiri, alai sai hot ma nian di jolona jala torus di toru ni kendalina asa sai martambatamba dope hamoraonna. Alai ndang hombar i tu lomo ni roha ni Debata. Panean di bagabaga ni Debata na tu si Abraham do si Jakob i (1 Mus.12:1-3). Aut sura pe lomo rohana maringan torus di Padan Aram, bahen hasasaut ni bagabaga i ndang na laho loason ni Debata. Songon i ma di jolo ni turpuk on, disuru do ibana mulak tu Kanaan, tano na pinarbagabaga i (1 Mus.31:3). Di na so tarulahonsa i sian na patar, tarpaksa ma ibana lintun (1 Mus.31:21). Alai dung tarbortik i tu si Laban, dieahi do ibana. Anggo tahina hian nian, na roa do (pat.1 Mus.31:29a). Alai ala dipaingot Debata ibana di nipina (1 Mus.31:24, 29b), gabe dilului ma hata dame. Nang pe songon i, ndang tarbolushonsa anggo hamamago ni terafim manang debata idupna na disura rohana ditangko si Jakob (1 Mus.31:30), gabe disungkapi ibana dohot sude na di ibana. Dung so dapotsa tongon, tarrimas ma si Jakob tu ibana songon na martaringot di turpuk on.\nTarrimas si Jakob, ndang holan ala na dituhas si Laban ibana manangko terapimna, alai dohot do ala ni sude na binahen ni simatuana i tu ibana na sai lelengna i. Parjolo sahali, didok: “Aha ma pangalaosingku, aha ma dosangku umbahen piripirion hamu mangeahi ahu?” Di jolo nunga nidok, na diperlakukan si Laban do si Jakob songon anak gajianna. Ala ni i, di mata ni uhum dohot natorop, di toru ni huasona do ibana, songon i jolmana, angka anakna ro di sude artana. Molo lintun ibana, marhuaso do si Laban mangeahi jala mamboan ibana mulak manang mamunusa, mambahen jolmana dohot angka anakna gabe hatobanna jala mangarampas nasa ugasanna. Sian sisi i, di ingananna do molo piripirion si Laban mangeahi si Jakob. Alai ala adong do parjanjian antara nasida na dua taringot tu si Lea dohot si Rahel laos songon i taringot tu upa lojana, ndang adong sala ni si Jakob disi jala ndang adong dalan ni si Laban mambahen songon i.\nPaduahon, muruk si Jakob ala dituhas ibana manangko terapim jala disungkapi. Terapim manang debata idup i ma ganaganan ni debata rumah tangga (image of household god). Rumangna metmet, mura boanon jala boi solothonon isara di toru ni palano (pat.ay.34). So diboto si Jakob, ditangko si Rahel do debata idup ni si Laban i. Sangkapna ra, bahen legalitas ni hak pewarisan ni si Jakob do di arta ni si Laban. Mangihuthon adat di luat i, anak siahaan do na manean terapim ni amana. Alai na boi masa do na gabe mimbar hak i tu tinodohonna. Manang ise pe na manean i, dapotan godang paruntungan do i taringot tu parbagi ni teanteanan. Sian 1 Mus.31:1-2 torang, hak pewarisan i do na gabe sibonsiri ni ketidakserasian di antara ni si Jakob dohot angka anak ni si Laban. Didok rohanasida, ndang parsidohot si Jakob di hak i, hape diahuti ibana do mansai godang sian ugasan ni amanasida. Si Laban pe, ditolopi do pingkiran i, ai ndang songon na sai laonna i be bohina tu si Jakob. Di roha ni si Rahel, marhitehite na memiliki terapim i, itenang pe na ditangko, ndang tarsoadahon agia ise be na marhak do si Jakob manean arta ni si Laban, simatuana i jala ndang targugat agia ise be angka naung gabe jambarnasida ali ni gogo dohot pangulaon ni tungganedolina i. Nang di roha ni si Laban, bahen legalitas ni arta naung niahutna sian ibana, mansai berkepentingan do si Jakob memiliki debata idup i. I do alana asa dituhas ibana si Jakob i manangko terapimna i. Alai songon na nidok di jolo i, dung disungkapi sude, ndang jumpangsa ai nunga ditabunihon si Rahel, gabe adong ma dalan ni si Jakob tarrimas jala muruk.\nNa patoluhon, ditaringoti do sude pambahenan ni simatuana i saleleng na dua pulu taon ibana rap dohot nasida. Ro do si Jakob tu Padan Aram songon pelarian. Pogos, ndang adong hepeng manang artana. Ala ni i ingkon gajian do ibana tu si Laban pitu taon laho mangomo si Rahel. Ndang dijalo ibana agia aha, sude gajina dibuat si Laban do jala diparetonghon bahen sinamot ni boruna i. Saleleng na pitu taon i dihilala si Laban do na mamboan pasupasu si Jakob i di ibana, ai martambatamba do ugasanna. Dasar simata hepeng, naeng ma di rohana lumeleng si Jakob i di jolona. I do alana asa di hajujumpang ni tingkina digontihon si Lea laho mangalehonsa tu si Jakob. Dianto rohana do na so laho tolopan ni si Jakob i. Toho, haboratan do muse si Jakob ai ndang i padannasida hian. Alai ala naung sanga diparjolma si Lea i, ndang tarpaulaksa be. Pintor ditawarhon si Laban ma parpadanan na imbaru, gajian muse si Jakob i pitu taon nari laho mangomo si Rahel. Dioloi si Jakob do i, mangula ma ibana di si Laban pitu taon nari. Marhite i hagohan do giot ni roha ni si Laban di arta, hagohan dohot sihol ni roha ni si Jakob marjolmahon si Rahel. Nang pe songon i ndang sombu dope roha ni si Laban, sai na hurang leleng dope si Jakob i di jolona di rohana. Ala ni i, dung salpu na pitu taon paduahon i jala mangido mulak helana i tu Kanaan (1 Mus.30:25) ditawarhon ma muse parpadanan na imbaru, mangula ibana manang na piga taon laho mangomo na di ibana. Ditohoi si Jakob do i jala dioloi. I ma dalanna, sahat tu halilintunna i tuk do dua pulu taon ibana raphon simatuana i. Saleleng na dua pulu taon i diulahon si Jakob do haparmahanion na denggan. Diradoti do dorbia ni simatuana i sian nasa rohana, jala dipasupasu Debata do niula ni tanganna, ai ndang adong sian dorbia i na tarposo. Ndang dung diseat ibana hambing manang birubiru tunggal bahen panganonna, atik pe na boi masa do i nian. Sabalikna, songon na nidok di ginjang i, diperlakukan si Laban do ibana songon anak gajian, ai ndang diulahon tu ibana uhum ni haparmahanion taringot tu na sinoro ni binatang. Molo disoro babiat sada dorbia, ingkon soroon ni parmahan i do sabagian isara pat manang pinggolna bahen partanda tu nampunasa paboa na tutu do na disoro babiat do pinahan i. Molo ndang songon i, ingkon gararonna do i; potongon ni indukna sian gajina. Molo na ditangko panangko do alai ndang adong na asing na marnida bahen sitindangina, ingkon mangmanghonon manang sumpahonon ni parmahan i do i di jolo ni nampunasa (pat.2 Mus.22:10, 13; Am.3:12). Rupa, ndang dijalo si Laban bukti na songon i. Ala ni i, molo adong na disoro binatang sai digarar si Jakob do i. Na tinangko pe songon i, dialii do jalo, digonti; ai sai dipangido simatuana i do i. Ndang ulaon na neang parmahanion i, na maol do. Arian diallang las ni ari, borngin ngali ni ari. Di luat i, adong do parasingan na mansai radikal antara ni mohop ni arian tu ngali ni borngin jala sangat menyiksa do i tu angka parmahan. Luhutna i ditaon si Jakob do. Siangkup ni na ingkon tongtong jamot manjaga dorbiana, dohot ma cuaca na songon i mambahen so tarnono matana. Alai sude i ndang diargahon si Laban. Hatatamba ni artana do na ringkot di ibana. Ala ni i hum do rohana mangose padanna, sampulu hali ma dipauba upana. Di mulana, dipangido si Jakob do angka siganding dohot na marrintik sian hambing dohot birubiru ni simatuana i ma di ibana bahen upana, angka sibirong hot ma i di simatuana i. Pintor ditolopi si Laban do i, ndang ala burju ni rohana, tung ala ni na rangkak do hambing dohot birubiru na songon i di luat i. Alai ditumpahi Debata do si Jakob i, ai dung songon i padannasida gabe gumodang do tubu anak ni hambing dohot birubiru i sibolang dohot na marrintik jala hombar tusi gabe gumodang ma bagian ni si Jakob asa bagian ni simatuana i. Marnida i, dipauba si Laban ma upana; na birong nama di si Jakob, di ibana nama angka sibolang dohot na marrintik. Dioloi si Jakob do i. Hape, gabe gumodang ma muse tubu na birong sian sibolang dohot na marrintik, jala ala ni i sai tong ma gumodang jambar ni si Jakob. Dipauba si Laban muse, di ibana ma angka na birong; angka sibolang dohot na marrintik di si Jakob. Songon i ma sahat tu sampulu hali sai dipauba si Laban upa ni si Jakob i, alai laos songon i ma tong jotjotna tarhirim ibana, ai sai dihombari Debata do si Jakob jala dipasupasu (1 Mus.30:27 duu).\nParpudi didok si Jakob: “Aut unang didongani Debata ni damang i ahu, Debata ni si Abraham, jala na hinabiaran ni si Isak, ra tung palahoonmu boti ahu; alai ditatap Debata do pardangolanhi dohot halojaon ni tanganhu, gabe dipinsang hamu na borngin nantuari.” Marhite panjouon dohot parpadananNa, nunga dipapatar Debata diriNa tu si Abraham. Diondingi ibana, ditogutogu jala dipasupasu. Alai ndang dipaboa Debata dope goarNa. (Dung pe di dolok Sinai, di parpadanan na tu halak Israel asa dipaboa Debata goarNa, Jahowa. Molo tarjaha pe goar Jahowa di angka barita tagan so parpadanan Sinai, ala na di pudi ni parpadanan i dope asa disurathon angka barita i). Ala ni i, taringot tu Debata i sintap ni ‘Debatangku’ dope na tardok si Abraham, jala angka halak na asing dohot na ro di pudina mandok ‘Debata ni si Abraham.’ Debata ni si Abraham i do muse na papatar diri tu si Isak. Ra, sarupa tu si Jakob di bagian parjolo ni ay.42 on, digoari si Isak do Debata i ‘Debata ni Damang.’ Alai di bagian partonga ni ay.42 on, ditambahon si Jakob do sada goar, i ma ‘na hinabiaran ni si Isak.’ Ndang torang manang na sian si Isak do parmulaan ni goar i manang na sian si Jakob, ai molo tajahai sude barita ni si Isak, ndang hea dipangke ibana panggoarion i tu Debata. Laos Debata ni si Abraham i ma muse na papatarhon diriNa tu si Jakob, jala – songon naung nidok di ginjang i – digoari ibana ma i ‘Debata ni Damang si Isak’ manang ‘Debata ni Daompung si Abraham’ (pat.1 Mus.32:9) Diparhatopot si Jakob do na didongani Debata do ibana, ditatap do pardangolan dohot halojaon ni tanganna. I do umbahen na mararta ibana. Ndang ala ni haporseaonna, tung asi ni roha ni Debata do. Sahat tu tingki i, ndang hea dope ibana manghaposi Debata sian nasa rohana. Ia marpadan pe ibana di Betel paboa na oloan jala sombaonna Debata, mamangke syarat do, ai didok: “Molo didongani jala diramoti Debata ahu di dalan na hudalani on, jala dilehon di ahu sagusagu sipanganon dohot ulos siporuloshononhon, jala marsonangsonang ahu mulak ditogihon tu bagas ni damang, sai Jahowa ma Debatangku” (1 Mus.28:20-21). Dirina do na gumodang dihaposi, angkalna. Marhitehite angkalna do ibana manggulut sahala sihahaan sian si Esau (1 Mus.25:29 duu), mahitehite angkalna manggulut arta ni simatuana (1 Mus.30:37 duu), marhitehite angkalna naeng paluahon dirina sian pamaloson ni si Esau (1 Mus.32:3 duu). Alai ala ni parpadanan ni Debata na taringot tu haluaon ni manisia, dianju do ibana, diondingi jala dipasupasu, itenang pe di pudi ingkon uhumanNa do ibana ala ni sasudena i, ingkon ponggolhononNa gogo na sai hinaposanNa i (1 Mus.32:25). Ala ni i asi ni roha dohot panganjuon ni Debata do asa mararta ibana, nda tung ala ni angkalna i. Laos ala ni i do asa malua ibana sian tahi ni simatuana ro di angka anakhonna. Nang pe so lintun si Jakob, ala hamongkusonnasida, ndang so mungkin na rampason nasida hian do saluhut na di ibana jala usironna ibana songon i sambing. Laos ala ni i ma asa diambati Debata nasida mambahen na roa tu si Jakob marhite na paipihon singotsingot tu si Laban (1 Mus.31:24, 29b).\nNdang haalusan si Laban sude hata pintor ni si Jakob i. Manghilala ma rohana na so patut do tutu na binahenna i, ai anakhonna do nasida, jala na di ibana do na di nasida sude. Tung patut ma bahenonna na so uhum tu na di ibana sandiri? Ala ni i, diusulhon ma asa marpadan nasida di bagasan dame, gabe marpadan nasida tutu (1 Mus.31:45 duu).\nDua ari nari, Selasa 17 Agustus 2010, rap dohot donganta sabangso di sandok portibi on, halashononta ma Hari Ulang Tahun 65 Proklamasi Kemerdekaan ni bangsonta, Negara Republik Indonesia na tahaholongi on. Patut dohononta do mauliate jala pujionta Debata siala i. Mansai balga do lapatan ni kemerdekaan i di hita. Alai songon halak Kristen hita, ndang sae di hita mangantusi lapatan ni i holan sian panatapan politik, ingkon dohot jala lumobi do sian panatapan haporseaon, jala i ma na naeng dungdungonta marhitehite jamita di hita ari on.\nDi bagasan hapogoson do sahat si Jakob tu huta ni tulangna, si Laban di luat Padan Aram. Ndang mararta, jala ndang marhepeng. Dibahen tulangna i ma ibana marmahan dorbiana, jala diulahon ibana do i denggandenggan. Mamboan pasupasu do si Jakob i di tulangna i, lam tamba do sinamotna jala lam mamora ibana. Songon i pe i, ndang gabe dihaholongi si Laban i ibana. Nang pe gabe diparhela ibana muse, ndang hea dirajumi ibana anggota ni keluargana, anak gajianna do. Gogo ni si Jakob i do na na ringkot di ibana, ndang anggo pribadina. Mansam angkal dibahen asa lumeleng nian si Jakob i di jolona jala sai boi eksploitasionna, asa lam tamba nian sinadonganna. Ia so na mangotootoi ma i, na mangose padan manang na paubaubahon upana. Alai sai didongani Debata do si Jakob i gabe ndang mago boti ibana di panggosagosa ni hulahulana i, margogo do ibana jala togu, gabe jala mamora, jala i ma na gabe bohalna tu tingki na mangihut.\nSuman tusi do pengalaman ni bangsonta di tingki penjajahan i. Dieksploitasi Bolanda i do ompunta, amanta dohot inanta angka naung jumolo i. Sian hita angka na mangolu nuaeng pe tahe, adong dope na dohot mangalami i. Ingkon gararon ni anak ni bangsonta do rupani pajak manang balasting na timbo tu panjaja i. Angkup ni i, diaturhon do rodi manang kerja paksa, i ma na mangula manang na piga pulu ari sataon di angka proyek ni panggomgomi, isara di parkobunan, manghuli dalan manang paturehon jambatan. Ndang digaji i, ingkon boanonna be gariada balanjona. Molo marmatean pe i sadasada, ndang adong pola tanggungjawab ni Bolanda i disi. Molo so dialap sisolhotna bangkena, ba ditanomhon songon i holan asa unang bauan nasida. Taon 1831-1870, diaturhon do muse cultuurstelsel manang tanaman paksa. Manang ise pe na martano, ingkon dipapulik be saparlimana bahen panuanan ni kopi, tobu, dohot tarum (nila), jala sude hasilna ingkon digadis tu panggomgomi dohot arga na ditontuhon panjaja i sandiri. Angka na so martano ingkon gontionna ma i marhite rodi 75 ari sataon. Na deba tahe, sahat do tu na sataon na bagas. Sandok mamora do Bolanda ala ni i, baik na di Hindia Belanda on manang pe na di Nederland. Di dekade 1860-an rupani, 72% anggaran belanja ni Kerajaan Belanda sian Indonesia on do. Nang pe songon i, ndang mauliate roha ni Bolanda i tu bangsonta on, alai torus do digosagosa jala ditindas. Tutu, di taon 1871 diputushon do patupahon politik etis manang balas budi, i ma na patupa pembangunan ni irigasi, mandalanhon emigrasi dohot pabidanghon pendidikan, alai suman tu na binahen ni si Laban na tu si Jakob i, dimalomaloi jala dipatongontongon Bolanda i do i tu lomona asa tong godangan di nasida parbuena. Anggo sian porsuk ni pambahen ni panjaja i nian, nunga boi mago bangsonta on. Alai songon pandok ni si Jakob i, didongani Debata do bangsonta, dipargogoi gabe ndang mago di na porsuk i. Ndang masalpuhu molo nidok, marhitehite na porsuk i ditopa Debata do hita gabe bangso na tang, jala gabe modal na mansai arga do i di pembentukan dohot penyelenggaraan ni negaranta lumobi di angka taon mulamula. Ala ni i, di na na manghalashon Hari Ulang Tahun ke-65 Proklamasi Kemerdekaan ni bangsonta, Negara Republik Indonesia na tahaholongi on, patut pujionta do Debata jala dohononta mauliate marningot pangaramotionNa di bangsonta di penjajahan i.\nMulak tu turpukta ari on, dung dua pulu taon di Padan Aram, disuru Debata do si Jakob mulak tu Kanaan. Aut sura pe lomo rohana, ndang boi ibana torus maringan Padan Aram. Sitean bagabaga na tu si Abraham do ibana. Bahen hasasaut ni bagabaga i, ingkon mulak do ibana tu Kanaan. Alai ndang boi ulahononna i sian na patar. Tung sura parmisi ibana tu simatuana dohot laena ndang tagamon loasonna. Ia so i, rampasonna sude na di ibana jala palahoonna sasadasa. Ala ni i, tarpaksa ma ibana lintun. Diboan ma jolmana, songon i anak dohot boruna ro di sandok sinamotna. Dung tarbortik i tu si Laban, dipapungu ma sisolhotna laho mangeahi. Sandok na roa do tahina. Songon na nidok nangkin, ra, naeng rampasonna hian do sinamotna, jolmana dohot ianakhonna bahenonna hatobanna, jala si Jakob i bunuon manang palahoonna songon i. Alai ditatap Debata do si Jakob i, marhite nipi dipaingot do si Laban i asa unang mambahen agia aha na roa tu ibana. Songon i ma dalanna malua ibana dohot keluargana sian tahi na jahat ni simatuana i, malua dohot sude niula ni tanganna.\nSuman tusi do tong pengalaman ni bangsonta. Nang pe naung leleng dijaja Bolanda i bangsonta jala nunga mamora nasida tabahen, ndang hea tubu rohanasida memerdekakan Molo adong tahe usaho tusi, jalojalo do i diintopi. Songon i ma sahat tu na tunduk Hindia Belanda tu Tentera Dai Nippon, torus do hita bangso na tarjaja. Di toru ni penjajahan ni Jepang, holan dangolna i ma na tarhatahon. Didok na mandok, tolu ratus lima pulu taon hita dijaja Bolanda, tolu satonga taon dijaja Jepang dos do anggo dangolna. Marbagabaga do nian Japang i mangalehon kemerdekaan tu bangsonta, alai sahat tu na tunduk nasida tu Sekutu, ndang sanga i digohi. Jadi mardeka pe hita ndada ala basabasa ni panjaja i, alai suman tu haluaon ni si Jakob sian huaso ni simatuana, ala na taparjuanghon do. Nang pe songon i, so mansoadahon parjuangan dohot pengorbanan ni angka pahlawan, songon na tarsurat di Pembukaan Undang-udang Dasar 1945 i, ingkon parhatopotonta do tongtong paboa basabasa ni Debata do kemerdekaanta i. Ndang sai sude bangso na marjuang sahat tu kemerdekaan. Apala i ma na ringkot ingotonta di na manghalashon Hari Ulang Tahun ke-65 Proklamasi Kemerdekaan ni bangsonta, Negara Republik Indonesia na tahaholongi on, naeng pujionta do Debata jala dohononta mauliate tu Ibana ala ditumpakhon tu hita hamonangan dohot haluaon.\nAlai nuaeng, dung 65 taon nunga boha hita na mardeka i? Didok barita, mebat do sahali sahalak bupati tu sada huta jala dipatupa pertemuan tu masyarakat. Dung i, manungkun ma sada natuatua songon on: “Ai sadia leleng nari hita na mardeka on Amang Bupati?” Hurang diantusi bupati i do i, gabe dipatangkas ma, didok: “Maksudmu Amang?” Dialusi amanta i: “Ai songon na so tartaon be Amang hansit ni na mardeka on, tumabo do tingki Bolanda i.” Ndang sintong nian na nidok ni amanta i, alai ndang tarparsoada agia ise na mansai godang dope na hansit na mandondoni torop halak di kemerdekaan on, lumobi di angka tingki na parpudi on. Lam tu maolna do nuaeng mangolu, lam arga situhoron gabe lam torop na so tolap manggohi parguna ni ngoluna ariari, na tarpaksa ingkon mangallang gadong hau manang nasi aking. Mangihuthon Liputan 6 On-Line ari 30 Juni 2010, Bonin, sahalak pembersih rumput di Bekasi, di daerah industri na umbalga Indonesia on, holan Rp.20.000 do gajina sadari. I do sibalanjohononnasida dohot tungganeboruna, dua anakna dohot dua natorasna. Ala ndang sae, tarpaksa do nasida mambahen keong bahen lompan dohot duhutduhut bahen ingkaunasida ganup ari, jala jojot ingkon manggonti boras dohot gadong hau. Sementara i, pamarenta torus do mencitrakan diri mendengung-dengungkan bahwa program ekonomi telah berhasil. Di bahasa ni jamita on, godang dope si Laban na mangulahon penekanan dohot pengekangan gabe mansai torop si Jakob na mangolu di ketidakbebasan. Di ngolu parugamaon rupani. Adong do i na marrumangkon pribadi, na asing organisasi massa bernafaskan agama. Pamarenta sandiri tahe nunga jotjot gabe si Laban na membatasi kebebasan beribadah. Didok sada sian uluan ni hurianta: “Kondisi kebebasan beribadah semakin terancam di Indonesia. Jika dulu, massa atas nama organisasi yang merusak gereja. Kini, pejabat negara seperti walikota yang proaktif menutup gereja dengan dalih SK 2 Menteri atau desakan agama.” Di tajuk ni Suara Pembaruan di ari 11 Pebruari 2010 didok: “Negara melalui aparat di berbagai level justru menjadi pelaku pelanggaran kebebasan beragama.” Mambuktihon i, dipatujolo do laporan ni sada lembaga swadaya masyarakat na mandok: “Tahun 2009 terdapat 291 tindak pelanggaran terhadap kebebasan beragama atau berkeyakinan. Dari jumlah itu 139 tindak pelanggaran melibatkan negara, baik secara aktif yakni sebagai aktor pelanggaran maupun karena tindak pembiaran sehingga terjadi pelanggaran.” Ala ni i, naeng ma lam gogo hita tumangianghon sandok uluan ni bangso dohot pamarentanta. Nian, nunga taulahon i. Alai ra, adong hurangna, ai sai holan gogo dohot habisuhon do tapangido. Sai hira na anak manis do tarajumi angka induk ni bangso dohot negaranta on, orang baik na hurangan gogo dohot bisuk, gabe sai tapanngido ma asa dilehon Debata gogo dohot bisuk. Alai ra, godangan si Laban nama halak i, angka parroha na pir. Ndang na so diboto na adong do efek domino ni kenaikan tarif dasar listrik tu komoditi na asing, alai dipaula do diboto; ndang na so diboto naung mansai timbo jala na so tardungdung toropan halak be arga ni bahan-bahan pokok, alai mansai enteng do panghulingnasida mandok: “Kenaikan harga masih wajar.” Nda pir ni roha do i? Ala ni i, hasesaan ni dosa dohot hamubaon ni roha nama na gumodang naeng pangidoonta. Sai dilehon Debata ma di hita burju ni roha mangulahon i.\nDiposting oleh Pdt.MV Simanjuntak di 16.40


Saotik Perenunganku Soal Tarombo – Batak Indonesia\nRedaksi BatakIndonesia.com 2022-01-26 2 min read\nTarombo dihalak Batak, sada keharusan. Ima namanuliskon ihwal nama-nama, mulai sian Raja Batak sahat tu sadarion, ittap naboi adong catatanna.\nAdong do nalengkap, adong do naterputus.\nTarimokasih ma di nalengkap, berkat adong sumber sian natua-tua almarhum nadung menulishon. Diatas kertas biasa ditempel di dinding bagas nabe. Songon ahu sandiri, di kertas manila do ditulis Bapakku, alm BT Pasaribu di Sigolang, Tapanuli Selatan. Hutambaima sahat tu anakku Marthin Sando Mayora Pasaribu dht ibotona Cindy br Pasaribu tu Pangaribuan di Jkt, Fritska Emelia Diniovi tu Sihaloho di Jakarta dht Chirsty Natalia br Pasaribu tu Sihotang di Surabaya,\nMolo naso lengkap dope, tugas masing-masing mai melengkapi marhite patomu tomu informasi sian haha anggi naadong, otikpe informasi molo dipasada, gabe olodo bersambung jana saling memferifikasi, memvalidasi asa semakin menuju tu kebenaranna.\nAhado tujuan Tarombo?\nAsa tercatat do sude pinompar ni sada-sada halak, ise goarna, piga anakna jala ise goarna. Molo semakin lengkap saluhutna, semakin berkualitasma tarombo i.\nDung tercatat, boima dipakke menentuhon generasi papigahon ma sasada halak. Mulai kilometer Nolmna dimulai sian dia do menentuhon generasi nol na sehingga bisa dihitung generasi Parjolo sahat tu dirina sandiri.\nDung diboto generasi gabe boima i paune hon “tutur”, mamakke haha, anggio, amanguda, amangtua, ompung, amangtobang dohot seterusna. Tuturonma gabe asas manfaat sada tarombo na riel ditiap hubungan/relasi sosial dihalak Batak.\nAdongdo istilah Appara dinasa marga. Appara on,dipakke molo so takkas dope penelusuran tarombo. Molo dung takkasdo langsung ma mamakke pandohan na toho, unang be appara songon panggotti ni tutur n lebih halus alai sementara doi.\nTarombo, secara umum holan menulis goar ni Laki-laki, ala halak batak mengikuti keturunan laki=laki (patriachat). Sada diskusi tersendiri doon, menarik. Molo ahu, hutulis do sude goar ni ibotokku, goar dht muli tu marga dia dht inganan asalna. Onma ra ala perkembangan jaman modern, menekankan asas keadilan, bahwa laki sebagai pembawa keturunan iya, alai borua harus dijamin pencatatanna unang mago boti. Dalihan Natolu pe boru sada syarat lengkapnya DNT.\nBACA: Serial Kearifan Batak (10): Parlambas Roha (Abundance Mentality)\nTarombo mencatat goar sambing do. Dang pala adong keterangan naasing, isara harajaonna, jabatanna, pengaruh dominanna disada luat, pokokna holan catatan goar sambing. Artina, penulisan nama ido naupporlu ada keberadaanna dijamin dibagasan urutan sejarah masing masing.\nMolo dung tarcatat hita adongma sada proud, kebanggaan bahasa hita orang Batak na berbudaya, na patuh ajar dohot adong sileanonta tu generasi penerusta (oleh-oleh tu generasi berikut bahasa na asing didok Legacy).\nMauliate ma dihita, dimanogoton. Boha hita, nungga sikkop be Tarombotta? Anggiatma ate.\nTabe mardongan tangiang (doa) semoga Tuhan mangalean kesehatan dihita saluhutna.\nDr. Ronsen Pasaribu, SH., MM (Ompu Marcia)\nPrevious: Perubahan Iklim dan Ketahanan Pangan Nasional\nThis Year : 94657\nTotal Users : 619761\nTotal views : 2042905


BATAK | Iwanvictorleonardo's Blog\nPosted: 12 August 2010 in BATAK\nHATUTUBU NI RAJA SISINGAMANGARAJA I\nAdong ma najolo sada Raja na margoar Raja Bona ni Onan. Ia tuanboruna Boru Pasaribu do. Adong do sada borunasida, alai na tupihon. Hinorhon ni i ndang sonang roha ni Raja Bona ni Onan, gabe ditinggalhon ma hutana jala laho mangadangi angka huta ni deba. Marsak ma roha ni Boru Pasaribu hinorhon ni i. Ina na burju do nasida na sai mangkasogohon sude na roa. Dibagasan na sadari laho ma ibana dohot boruna i tu tombak na margoar tombak Sulusulu mandior hau mambahen aerabu. Di tongandalan i mangandungi ma ibana didok ma : “Iale amang siadopan Raja Bona ni Onan, tung so ado be huroha holong ni roham di hami. Tona pe tu angka parlanja so hea dibahen ho begeonnami. Alai adong do Parasiroha i ma Ompunta Mula Jadi na Bolon. Ba sai ompunta i ma mandongani hami”, ninna.\nDung sun ulaonnasida di tombak Sulusulu i, laho ma Boru Pasaribu i tu aek paridian na adong di tombak Sulusulu i. Hape tompu ma mijur sian langit sada dolidoli na uli tu paradian i jala didok ma tu Boru Pasaribu i :”Unang be sai marsak ho inang, ida ma tubu ma sada anak di ho na bisuk jala na singal na gabe raja panungkunan jala raja sioloan di luat on”, ninna. Dungi marhalin do ma dolidoli i. Longang do Boru Pasaribu dohot boruna i marnida na masa i, jala disi mulak nasida tu huta, dibaritahon nasida ma i sude tu angka dongannasida sahuta.\nPosted: 5 August 2010 in BATAK\nUmpama Dohot Umpasa\nPosted: 31 July 2010 in BATAK\nNapenting situtu do dihita halak Batak angka umpama dohot umpasa di pangkataion di angka ulaon adat, tarlobilobi di tingki na marhata sidenggandenggan.\nAha do alana umbahen na songon i?\nMangihuthon pingkiran ni panurat tar songon on do : Ia angka adat dohot uhumna, sai godangan do i dihatahon marrupahon umpama manang umpasa. Jala ingkon songon i do antong asa “lebih meresap” tu pangkilalaan. Molo naeng pasingot sada halak iba rupani jala nidok :”Ua jolo tangkas ma pingkiri hata sidohononmu”, ba nunga ulinon i nian. Alai lobi hona dope hata sipasingot i, molo martompa umpama, jala nidok :\nNiarit lili bahen pambaba\nJolo nidilat bibir asa nidok hata.\nHau na ginana do sigalegale i manuman jolma, sada baoa sada boruboru. Masuk kesenian do na manggana i, laos songon i dohot teknikna na mambahen gabe boi bahenon si galegale i songon jolma.\nIa parmulaan ni sigalegale i songon on do didok angka natua-tua na jolo.\nAdong ma nasaingan 2 halak na marhaha maranggi. Goar ni siahaan Datu Niantan; anggina digoar Datu manggeleng. Rap tarbarita do nasida na dua ala ni hadatuonna be. Nunga hot ripe Datu Niantan, alai ianggo anggina i tung so so olo do mambuat boru. Jadi ala disosoi angka sisolhotna ibana mangoli lao ma ibana rap dohot sada naposona maringanan tu na soding. Ianggo ulaonna disi mambarbar hau do. Digana ma i jala diuhir. Holan i ma dipaulula gabe ndang marsaor be tu jolma na asing. Alai manggana jolma ma apala hasudungan ni rohana.


Lirik Lagu: SAMPAI KIAMAT – dabuanbodil.com\nDang tarmaafhon au be ho\nPambahenanmi tu au\nManang boha pe didok ho\nTung naso muba rohakki\nPutus nikku putus do\nUlahon na denggan i\nUlahononku do na denggan\nho sian rohakki\nKlik link di bawah ini untuk menyaksikan Lagu SAMPAI KIAMAT yang dibawakan oleh SENADA TRIO, atau klik gambar youtube dibawah ini:\nSENADA TRIO Membawakan Lagu SAMPAI KIAMAT\nDang tardokkon au manang aha da ito holan ilu nama nasai maraburan tung mansai dokdok do so tarambat nang pe ho lomo ni rohangki Di topi batang aek ho marujung di buat pelor i boasa ma ito parsiranganta ingkon songonon Dangholom do ari manetek nang dohot udan mangangkupi au nasai tangis i Aek natio gabe […]\nAnggo hatam tu au ito. Natua tuami do na mamaksa ho. Asa oloanmu tu natinodoni rohanai. Saborngin na bagas ho didok ho. Sai tumatangis ho marningot au. Ala dang tarjua ho natua tuami. Mangido maaf ho tu au. Alai ro ma donganmi mandok tu au. Hape ho do namanggoda hasian. Ala dung diboto ho si […]


Gondang – TanoBatak\nS.M Nainggolan [untuk Gondang Batak semoga lestari]\nTangismu yg terisak-isak,\nMembius simpul syaraf di otak,\nKau berang dan menghentak,\nMembuat kisut nyali yang berdetak,\nSuaramu meraung-raung pilu,\nAku tahu apa yg kau tangisi,\nSuaramu juga seperti merayu,\nPasrahkan apa yang telah pergi,\nEngkau cerminan hatiku,\nWaktu aku haru biru,\nKetika aku memuja,\nBiarlah kudengar isak tangismu,\nKekal menghias kalbu,\nTakkan pergi bagai debu,\nAbadi di sanubariku.\n(Puisi ini diposting dari komentar SM Nainggolan di halaman Gondang Batak Warisan Yang Kurang Dihargai, atas inisiatif Moderator)\nSeptember 18, 2007 tanobatak\n8 respons untuk ‘Gondang’\nGabe taringot ahu gondang “Somba-somba” nahupangido tu amanta pargossi laho mangusehon sude lungun ni roha tu dainang pangittubu, songoni nang tikki parborhat ni damang parsinuan.\nDungi hupangido ma muse gondang “Sahala Raja” dohot “Si Sakkae Horbo”, laho mangembashon sude lungun ni roha.\nAh, malo nai hape laekku si Nainggolan on manurathon puisi taringot gondang bah… pola do mardisir pamatanghu manjaha. Torushon hamuma lae, karang jala surat hamu godang nai puisi i. Mauas do iba saleleng on paimahon akka namalo manggurat tangis dohot ekkel ni tondi. Toho do nahudok on.\nMauliate tu Lae Monang, nga dipublish hamu bah.\nGabe maila au molo dibereng donganna parilmu tinggi. 😀\nDia ma laeku, namarsiajar dope au.\nMauliate tu support ni lae. 🙂 😀\nHoras lae SMN,\nDiganup tingki hujaha angka na ginorgithon muna i lae SMN, sai hira na hutanda do hamu.\nMarhite sian na manjaha weblog (aha do tahe hata batak ni weblog, amang Naipospos?) lae Jarar Siahaan, gabe dapothu data singkop ni lae SMN, ima: Sahat M. Nainggolan, karejo di Malaysia, jotjot mamangke ID Kairo.\nDage tahe, donganhu marnonang do hape di Batu Ampar (batam tujuh sude mar-ampar-a)\nKairo = Kaya Ilmunya, romantis orangnya.\nHea husungkun lae on manang alumnus sian dia ibana, alai ndang dipaboa, gabe hutontuhon sandirima almamaterna. ala mardomu muse hea do dibaen lae on id na SS, gabe hujou ma ibana songon on: Sahabathu Sahat Si Supir Sudako Sarjana Strata Satu Software Sekaligus Sarjana Sastra Serta Sejarah sian Sisingamangaraja Silangit Siborong-borong, Sungguh Sangat Simpatik orangnya. (S21)\nSalam manis teramt manis dari saya lae\n**** Alusi lae SMN jujur ma ale ate 😀 On dope huboto lapatan ni KAIRO i “romantis orangnya” Molo angka seniman ninna agak romantis do. Ingot lae na di Batu Ampar i rap dohot namarbaju nabirong i … eh santabi molo sala 😀 Alana dilehon Humbang Haundutan hamu S21 ba, denggan ma alusi hamu sotung gabe ST (Es teler) nasida 😀\nJanuari 2, 2008 at 5:10 am\nDagaaa yamang, nga suda be ahu dilesengi laeku si HH(Humbang Hasundutan) on. Unang paboa-boa sude lae, gabe tarboto sude akka bento dohot joker on..yabakkk..hehehehe.\nTaringot na memang jotjot do hami pajumpang dohot marnonang di Batu ampar dohot lae HH on. Jadi sada tingki aning manginjam loting ma ahu tu lae HH on, alai martakuluk jala marjaket nasida ndang huparrohaon attong, disi hupakkulingi baru pe huboto. Nasai ro do hape lae HH tu partungkoan on. heheheheh.\nNajolo S10 do, saonari lam marganjang dibahen lae gabe S21, hahahahhaa…parsuda hi ma dibahen lae. Alai anggo Supir Sudako i lae, ndang na tarlupahon on. Hansit mansai parir alani do gabe hubahen id ku. 😀\nGabe sompit do portibion alani internet on ate, lae. mauliate ma dihamu angka dongan.\nAmang panggual pargonsi, partarias namalo, parindahan nasuksuk, parlompan natabo. Ni gokhon bodari, nialap manogot pinataru botari. Jadi bahen damang majo gondang ‘satu tiga’ i asa manortor jo hami. 😀\nsai horas ma tu hita saluhutna, tiur akka patsarian.\nJanuari 31, 2008 at 6:39 am\nSonang ma rohamuna ate lae Humbang Hasundutan ai nunga dapot be. Pola do sanga mordong lae on sahat tu Sidney manawarhon jagal hoda ala leleng hamu dapotna. Gabe longang ibotonta Rondang br Siallagan ai dirimpu dang sipanganon jagal hoda. Adong do ninna jagal kanguru disan, alai dang hea dope niuji, ra songon jagal ursa do i.\nAut sura ma nian boi hita sude marpungu di sada inganan, jouon ma pargonsi, manortori ma hita huhut marsipanganon alai hoda dohot kanguru ma lompanna. 😀\nUrusan ni Humbang Hasundutan dohot ibotonta Rondang br Siallagan ma parjuhut (lompan), Lae SM Nainggolan ma margonsi dohot Viky, Suhunan Situmorang ma maminta gondang, asal ma unang jolo masuk cap bulan 😀\nSi Merdi ma paradehon angka ulos nahombar tusi, Charlie Sianipar ma protokol, ba manotari ulaon i laenta Charly Silaban ma.\nRaja Tinonggo ma amanta Bonar Siahaan, ba lae Imran Napitupulu ma marhara\nBa pangidoan atur hamu ma panortoron dohot angka sipinta gondang na hombar tu ulaon i. 😀\nIto Rondang, ai diboto hamu do tahe manortor 😉\nJanuari 31, 2008 at 8:56 am\nHuboto manortor…alai dang songon na salpui..boi badan marlengong2, saonari goyang2 saotik na ma alanna nunga terlalu sehat. Molo huingot tikki naposo …mambege musik gondang…torus do…kontak roha…marjogetti di bangku….hubereng jolma maju…bah..maju ahu tu jolo.\nSaonari maju do ahu tujolo molo adong acara manortor bersama alai dang boi marlenggong…mis..gondang marhusip, layang – layang selayang pandang……..\nDang tor tor modern maksudku.\nFebruari 1, 2008 at 4:32 am\nanggiat sinaga berkata:\nmangido jolo au asa di baen hata batakna! mauliate\nDesember 14, 2011 at 7:52 am\nAi tarsongon dia do umpasa maminta gondang sibunga jambu dohot gondang siboru, jala aha do ginombarhonni gondang on?.


Dihalomohon Debata do Hamu Asa Gabe AlealeNa\nDebata Manggokhon Hamu Gabe AlealeNa\nDihalomohon Debata do hamu asa gabe alealeNa. Hea do tarpingkir hamu gabe aleale ni sada Hadirion na tumimbul di hasiangan on? Si Abraham, na ujui digoari do ibana aleale ni Debata. (Jakobus 2:23) Angka halak na asing pe na disurat di Bibel manghilala paralealeon tu Debata jala dipasupasu do nasida. Saonari pe, torop do halak di liat portibi on nunga gabe aleale ni Debata. Hamu pe boi do gabe aleale ni Debata.\nMaraleale tu Debata dumengganan do sian maraleale tu jolma. Ndang hea Debata pajuthon roha ni angka aleale na marsihohot tu Ibana. (Psalmen 18:26) Gabe aleale ni Debata dumengganan do sian mararta hamoraon. Di tingki mate halak na mora, gabe di halak na asing do hepengna. Alai, angka halak naung manghilala parealealean tu Debata dapotan arta na so boi ditangko manang ise pe.—Mateus 6:19.\nPigapiga halak ra mangorai hamu marsiajar taringot tu Debata. Ra, na mangorai hamu angka dongan manang sian bagas jabu mu sandiri. (Mateus 10:36, 37) Molo adong na mangerehei manang na mangondam hamu, sungkun ma dirimu, ‘roha ni ise do naeng hu pasonang—jolma manang Debata?’ Rimangi ma on: Molo adong na mangorai hamu asa unang be mangan, oloan muna do i? Daong! Ingkon mangan do asa mangolu. Alai, Debata boi do mambahen hamu mangolu salelenglelengna! Alani i, unang ma pasombu hamu manang ise pe lao pasohon parsiajaran na mambahen hamu gabe aleale ni Debata.—Johannes 17:3.


Nainggolan Sister Archives - Lirik Lagu Batak Nainggolan Sister Archives - Lirik Lagu Batak\nCategory: Nainggolan Sister\nLirik Lagu Batak - October 10, 2020 - No comments - Nainggolan Sister\nlirik lagu bulani gabe saksi. di topi ni tao toba i. di tikki di rondang ni bulani. hundul ma au, rap dohot ho. mancai sonang tahe di tikki i. di tiop ho ito da tanganki. huhut ma dihusipkon ho tu au. na so jadi sirang hita nadua. mancai sonang tahe di tikki i. bulan i […]\nLirik Lagu Batak - October 5, 2020 - - Nainggolan Sister\nlirik lagu sai anju ma au. aha do alana, dia do bossirna hasian. umbahen sai muruk ho tu au ito. molo tung adong na sala na hubaen. denggan pasingot hasian. molo hurimangi, pambahenan mi na tu au. nga tung maniak ate atekki. sipata bossir soada nama i. dibaen ho mangarsak au. molo adong na sala. […]


Umpama dohot lapantanna – Borsak Mangatasi Nababan\nUmpama dohot lapantanna\nOn 27 Agustus 2009 27 Agustus 2009 By SUARA BORSAK MANGATASI NABABANdalam Umpama/umpasa Batak\nAi gala-gala sitelluk, telluk na mardagul-dagul, pambahenannami ma bengkuk, nagetmai ni apul-apul.\nIa gala-gala sitelluk na mardagul-dagul, ima gala-gala na tinallihan gabe mardagul-dagul haui, sala do i dihalak na manallihi i, gabe roa do haui hinorhon ni i, ido dipartudoshon tu halak na mambahen na sala tu akka donganna ima namandok : Manopoti sala. Molo sala hita tu akka dongan ikkon manopoti sala do hita asa denggan di akka pardonganon.\nAmpapaga dolok, ampapaga ni sibuloan, unang hita marbada, hita do marsogot dohot haduan.\nIa ampapaga ima sammansam duhut-duhut na manginsir jala na jotjot tubu di gadu-gadu, tingko do bulungna, jala bolak ni bulungna na sabolak ni sen (hepeng najolo), ia ampapaga i bolas (denggan) do panganon, jala laos bolas do pangkeon gabe ubat tradisional. Molo dipadomu ampapaga dohot bagot ni horbo, bolas mai gabe ubat ni baro buni (disentri) dohot akka na asing sahit. Ianggo ampapaga ni sibuluan, mansi godang doi jala lomak bulungna, jadi dang pola gulut halak disi alani godangna. Songon ima halak namarbagi ugasan (warisan) na holan nasida nampunasa namarhaha maranggi, mariboto, aha ma pola gulut hita di arta, ai hita do marbagi sogot manang haduan, Dame ni roha do lapatan ni umpama on.\nAndor halumpang togu-togu ni lombu, sai saur matua ma hamu pa abing-abing pahompu.\nIa andor halumpang ima samansam andor na dapot di hau nabolon di harangan (hutan), na togu do andor halumpang i, alai marhaudoi, ia hau nai dipangke doi gabe pulungan ni taoar (ubat batak). Ia anggo lombu naung matua situtu, sae do andor halumpang togu-toguna, ianggo lombu naposo ingkon tali pasa do bahenon togu-toguna, ima tali nadijadihon sian huling-huling ni horbo manang huling-huling ni lombu, ia soi ijuk naung piniu togu. Tujuan ni umpama on : Sai songon tua ni lombu ma nian akka natua-tua ima nian pangidoan anta tu Tuhan saur matua hita, pairing-iring pahompu sahat tu namarnini-marnono, marandok-ondok, asa hata pangidoan dohot pasu-pasu do umpama on.\nBangun-bangun na rara, tabo ura-uraon, molo nunga didok hata, tongka pa uba-ubaon.\nIa bangun-bangun na rara, holan tabo paura-uraon doi, dang boi i songon ingkau na asing, na ni ura mandok : dungun (pulos) bangun-bangun i, bahen sira tar ansim dohot asom godang, pola ro di asom dalon jala di bahen juhut manang dengke namarsuga di sangsang jala di padomu tusi, ima naniura sipanganon ni nambura mangintubu (melahirkan), songon ima somalna nahinan. Songon bangun-bangun i, dang muba-uba ulaonna, songon ima hata unang muba-uba.\nBaris-baris ni gaja di rura pangaloan, molo marsuru raja sitongka so oloan, molo so nioloan tubu haorahon, molo ni oloan tubu pangomoan.\nBungkulan na diginjang i, parasaranni borongborong, bulan nadiginjang i, pardomuan ni si malolong.\nDangka do dupang, amak rere ; ama do tulang, anak do bere.\nBersama 10 Anggota MMI, Abu Jibril Datangi Mabes Polri\nPria Suka Dipuji Selera Humornya\n5 pemikiran pada “Umpama dohot lapantanna”\nbaen jo silsilah ni op nami bapa!\nsahat tu op maniur\n29 Juni 2013 pada 2:27 pm\t Balas\nOlat ni oppung rassang do hubo ito.\n29 Juni 2013 pada 5:24 pm\t Balas\nGomgom Parsaulian Nababan\nHoras dibapai, sukses terussss pak…….\n8 September 2010 pada 11:11 am\t Balas\nHoras katua….mauliate di web site nababan nabinahen mon semoga sukses maju terus pantang menyerah biar ada kritikan di facebook mi sebagai pertimbangan mai dihita naumposo, alana holan hatanama di dongan i….horas ma katua nami…wkwkwk\n8 September 2010 pada 11:10 am\t Balas\nGok Dame Nababan\nHoras dibapai, mauliate ma di web site nababan on, maju terus….\n8 September 2010 pada 11:07 am\t Balas


Molo Litok Aek di Jae, Tingkiron ma tu Julu – Batak Indonesia\n2020-01-13 2020-10-06 Redaksi BatakIndonesia.com\nJAKARTA, BatakIndonesia.com — Nuaeng on tung sar do barita sangkap ni Amanta Gubernur Provinsi Sumatera Utara na giot pasadihon Festival Danau Toba (FDT) naung marpigapiga taon dipatupa ganup taon. Mansai marragam pandapot ni natorop domu tu pandohan (pernyataan) i. Adong na satolop alai hira godangan do na so satolop. Gariada adong deba na manihai.\nNian, ganup ulaon na dipatupa pamarenta, dohot ma FDT i, ingkon ma marlaba hombar tu na tinuju ni ulaon i. Lapatanna, ingkon sahat ma tu tujuan naung ditotophon, bo pe ndang sai ingkon sude. Tambani, ingkon tarida ma panghorhon ni ulaon i. Domu tu FDT i, ingkon adong ma panghorhonni tu na lam tarbarita luat i tu liat portibi on, na alani lam torop jolma paniondur mangebati Tao Toba dohot na humaliangna. Asingni, lam tubu ma ngolungolu ni angka pangisi ni luat i.\nMangihuthon gubernur, sialana umbahen na dipasohot FDT i ima ndang marlaba pesta bolon i lao pahehehon pariwisata di na humaliang Tao Toba, ninna. Mangahinthon pangantusionniba, mansai ringkot do adong usaho laho pahebahebahon sada inganan na naeng panionduran, isara ni alam.(natur) dohot budaya (kultur), asa sar baritana, na alani marroan ma jolma tusi. FDT, rupani, ima sada usaho laho pahebahebahon haulion dohot hasurungan ni natur dohot kultur ni Tao Toba dohot na humaliangna. Alani, molo tadok ndang marlaba i, tontu sungkunsungkun domu tusi ima boha do huroha FDT i diulahon na sakeleng on? Nunga tongkos i disangkapi dohot denggan jala singkop? Nunga diririt tingki na sirsir jala une di na mangulahon i. Nunga dipangido panuturion siang angka raja dohot loloan na torop na umbotosa hamoraon ni natur dohot kultur ni luat i, manang holan marbagahon hillo (kaca mata) ni pamarenta do? Pamarenta ingkon do mangarajumi dirina ndang siboto saluhut. Alani, mansai ringkot ma pangidoonna hata panuturion panaurion sian situan na torop. Mansai denggan ma dipadohot nasida tu ulaon bolon i.\nNa mangihut, na so hurang ringkotna, ima “Nunga tingkos ditodo halak na patut jala umbuk mangulahonsa?” Ra, molo alusna ‘nunga’ tu sude sungkunsungkun i, une ma dipasadi. Alai, molo ‘ndang dope’ do, dipadasip ma pangaradeon dohot panghobasionna tu joloan on. Ndang tolbahon manang soksongon binanga molo tung gutor manang litok aekna i di jae. Tingkiron do tu julu, etak tung adong na mangalitohi disi. Na mangalitohi i do sipinsangon, molo ringkot sidoltuhon.\nBACA: Serial Kearifan Batak (6): Viele Händle Macht Leicht Arbeit (Lam Torop Botohon Lam Neang Ulaon)\nThis Year : 12305\nTotal Users : 321140\nTotal views : 1096939